น้ำจิ้มสุกี้ พันล้าน
ธุรกิจน้ำจิ้มชื่อบ้านๆ  ใครจะไปคิดว่ามียอดขายพันล้าน ชื่อยี่ห้อนี้คือ พันท้ายนรสิงห์ ก่อนได้พันล้าน เขาเริ่มมายังไง จะเล่าให้ฟัง
11 ต.ค. 2560

น้ำจิ้มสุกี้ พันล้าน / โดย เพจลงทุนแมน
ธุรกิจน้ำจิ้มชื่อบ้านบ้าน
ใครจะไปคิดว่ามียอดขายพันล้าน
ชื่อยี่ห้อนี้คือ พันท้ายนรสิงห์
ก่อนได้พันล้าน เขาเริ่มมายังไง จะเล่าให้ฟัง
พันท้ายนรสิงห์ก่อตั้งในปี 2505 โดยคุณสมศักดิ์ และ คุณสุรีย์ วัฒนาพร
ตอนแรกทั้งคู่ทำธุรกิจร้านกาแฟ อยู่หน้าโรงหนังแห่งหนึ่งในจังหวัดสมุทรสาคร แต่มาวันหนึ่งโรงหนังได้เกิดไฟไหม้ ทำให้กิจการเล็กๆ ของครอบครัววัฒนาพร ต้องเสียหายไปด้วย
เมื่อไม่มีร้านทางคุณสมศักดิ์จึงมองหาช่องทางการขายใหม่ๆ โดยการนำข้าวเกรียบกุ้งใส่ถุงกระดาษ ก่อนนำใส่กระจาดเร่ขายตามท่าเรือและโบกี้รถไฟ ในบริเวณจังหวัดสมุทรสาคร เมื่อกิจการเริ่มขายดี ต่อมาจึงเข้ามาขายที่กรุงเทพ
แต่จุดเปลี่ยน คือ
มีลูกค้าคนหนึ่งถามคุณสมศักดิ์ระหว่างซื้อข้าวเกรียบกุ้งว่า “ไม่มีอะไรมาจิ้มกับข้าวเกรียบกุ้งบ้างหรือ”
หลังจากนั้น ทำให้เขาเกิดไอเดียเพื่อ "แตกไลน์" สินค้าใหม่ ด้วยการดัดแปลง "น้ำพริกเผา" แบบของคนจีน มาแต่งเติมรสชาติให้ถูกปากคนไทย
ความอร่อยของน้ำพริกเผานี้ ถึงขนาดทำให้คนที่ไปเมืองนอกในสมัยนั้นต้องหิ้วใส่กระเป๋าขึ้นเครื่องไปด้วย
ในช่วงนั้นไม่มีสื่อโฆษณามากมาย รวมทั้งมีโทรทัศน์เพียงไม่กี่ช่อง การเป็นที่รู้จักก็มาจากการบอกต่อกันของลูกค้าผู้ที่ได้ลิ้มลองรสชาติน้ำพริกเผาพันท้ายนรสิงห์ซึ่งถือเป็นน้ำพริกเผาที่ขายดีที่สุดในเวลานั้น
และก็อย่างที่เห็น หลังจากนั้นจึงเป็นที่มาของการเพิ่มน้ำพริกเผาประเภทต่างๆ รวมไปถึงน้ำปลา น้ำจิ้มไก่ และผลิตภัณฑ์อาหารปรุงรสอื่นๆ โดยเฉพาะน้ำจิ้มสุกี้ ที่เราคงรู้จักเป็นอย่างดี
พันท้ายนรสิงห์เริ่มบุกตลาดต่างประเทศครั้งแรกที่ออสเตรเลียในปี 2519 ปัจจุบันบริษัทมีสินค้า 100 ชนิด ส่งออกไปกว่า 40 ประเทศทั่วโลก
แล้วบริษัทนี้มีรายได้เท่าไร?
รายได้และกำไรของบริษัท อุตสาหกรรมพันท้ายนรสิงห์สินค้าพื้นเมือง จำกัด
ปี 2557 รายได้ 2,002 ล้านบาท กำไร 351 ล้านบาท
ปี 2558 รายได้ 2,144 ล้านบาท กำไร 494 ล้านบาท
ปี 2559 รายได้ 2,291 ล้านบาท กำไร 478 ล้านบาท
มีคนเคยถามว่า ทำไมถึงใช้ชื่อพันท้ายนรสิงห์ มาตั้งเป็นชื่อบริษัท คุณสมศักดิ์ เล่าว่าเพราะปรัชญาการดำเนินธุรกิจของเราจะเน้นไปที่ความซื่อสัตย์ ทั้งเพื่อตัวเราเองและเพื่อลูกค้านั่นจึงเป็นที่มาของการใช้ชื่อ “พันท้ายนรสิงห์” วีรบุรุษแห่งความซื่อสัตย์นั่นเอง
ใครจะไปคิดว่า
นับจากวันนั้น วันที่ลูกค้ามาถามว่ามีอะไรมาจิ้มกับข้าวเกรียบมั้ย จนถึงวันนี้คุณสมศักดิ์ได้สร้างธุรกิจมาเป็นหลักพันล้านบาท
บางครั้งโอกาสก็แอบซ่อนอยู่ในสิ่งที่เราทำ สิ่งที่เราคิดว่าธรรมดา ไม่มีอะไร
แต่ถ้าเรารู้จักสังเกต ดัดแปลง นำไอเดียใหม่ๆมาใช้พัฒนาต่อยอด เราก็อาจประสบความสำเร็จโดยไม่รู้ตัว
อย่าดูถูกตัวเองว่ากำลังทำในสิ่งที่ไม่มีค่า
ถ้าคุณสมศักดิ์ไม่ขายข้าวเกรียบในวันนั้น ก็คงไม่มีพันท้ายนรสิงห์ในวันนี้..
----------------------
<ad> รีไฟแนนซ์ บ้าน คอนโด กับ REFINN ประหยัดเงินได้เป็นล้าน ประหยัดเวลาได้เป็นปี ไม่มีค่าบริการ คลิก 
----------------------
Source
-info.matichon.co.th/rich/rich.php?srctag=07016010654&srcday=2011-06-01&search=no
-pantainorasingh.com/?name=aboutus
-youtube.com/watch?v=D4OiY9_4ieo